CELEX: 32015R1978
Language: sl
Date: 2015-08-28 00:00:00
Title: Delegirana uredba Komisije (EU) 2015/1978 z dne 28. avgusta 2015 o spremembi Uredbe (EU) št. 978/2012 Evropskega parlamenta in Sveta glede načinov uporabe člena 8 Uredbe, navedenih v Prilogi VI k Uredbi

5.11.2015   
            
            
               SL
            
            
               Uradni list Evropske unije
            
            
               L 289/1
            
         DELEGIRANA UREDBA KOMISIJE (EU) 2015/1978
   z dne 28. avgusta 2015
   o spremembi Uredbe (EU) št. 978/2012 Evropskega parlamenta in Sveta glede načinov uporabe člena 8 Uredbe, navedenih v Prilogi VI k Uredbi
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008 (1) ter zlasti člena 8(6) Uredbe,
   ob upoštevanju naslednjega:
   
               (1)
            
            
               V skladu s členom 8(1) Uredbe (EU) št. 978/2012 se tarifni preferenciali splošnega režima splošne sheme tarifnih preferencialov („GSP“) za izdelke iz oddelka GSP s poreklom iz države upravičenke do GSP opustijo, kadar povprečna vrednost uvoza takih izdelkov iz te države upravičenke do GSP v Unijo tri zaporedna leta presega prage, navedene v Prilogi VI. Pragi se izračunajo kot odstotek skupne vrednosti uvoza enakih izdelkov iz vseh držav upravičenk do GSP v Unijo.
            
         
               (2)
            
            
               Komisija je z Uredbo (EU) št. 978/2012 pooblaščena, da ob spremembi seznama držav upravičenk do GSP sprejme delegirane akte za spremembo Priloge VI, da se prilagodijo pogoji iz navedene priloge in se s tem ohrani sorazmerno enaka utež gradiranih oddelkov izdelkov, kot je opredeljeno v členu 8(1).
            
         
               (3)
            
            
               Z učinkom od 1. januarja 2015 so bili z Delegirano uredbo Komisije (EU) št. 1421/2013 (2) s seznama držav upravičenk do GSP iz Priloge II k Uredbi (EU) št. 978/2012 črtani Kitajska, Ekvador, Maldivi in Tajska. Glede na znaten delež uvoza iz držav upravičenk do GSP, ki ga predstavljajo navedene države, je zaradi njihovega črtanja s seznama držav upravičenk potrebna sprememba pogojev iz Priloge VI k Uredbi (EU) št. 978/2012.
            
         
               (4)
            
            
               Zaradi vseh sprememb seznama držav v Prilogi II k Uredbi (EU) št. 978/2012 med začetkom veljavnosti navedene uredbe in 1. januarjem 2015 bi se povprečni skupni uvoz v Unijo iz vseh držav upravičenk do GSP, izračunan na podlagi zadnjih treh zaporednih let (2012–2014), zmanjšal na 30,71 %. Oddelki S-2a, S-3 in S-5 iz Priloge V odstopajo, saj bi za te oddelke skupni uvoz v Unijo iz vseh držav upravičenk do GSP padel le neznatno (za manj kot 10 %). Da bi se ohranila sorazmerno enaka utež gradiranih oddelkov izdelkov, bi se praga, navedena v Prilogi VI, morala zvišati na 47,2 % oziroma 57,0 % v tem zaporedju, razen za oddelke S-2a, S-3 in S-5 iz Priloge V, za katere bi se moral ohraniti trenutni prag.
            
         
               (5)
            
            
               Ker so bili Kitajska, Ekvador, Maldivi in Tajska z Delegirano uredbo (EU) št. 1421/2013 črtani s seznama držav upravičenk do GSP z učinkom od 1. januarja 2015, bi se zaradi doslednosti in pravne varnosti ta uredba morala uporabljati retroaktivno od 1. januarja 2015 –
            
         SPREJELA NASLEDNJO UREDBO:
   Člen 1
   Priloga VI k Uredbi (EU) št. 978/2012 se nadomesti z naslednjim:
   
      
         „PRILOGA VI
         
            Načini uporabe člena 8
         
         
                  
                     1.
                  
                  
                     Člen 8 se uporablja, če odstotni delež iz odstavka 1 navedenega člena preseže 57,0 %.
                  
               
                  
                     2.
                  
                  
                     Člen 8 se uporablja za vsak oddelek GSP S-2a, S-3 in S-5 Priloge V, če odstotni delež iz odstavka 1 navedenega člena preseže 17,5 %.
                  
               
                  
                     3.
                  
                  
                     Člen 8 se uporablja za vsak oddelek GSP S-11a in S-11b Priloge V, če odstotni delež iz odstavka 1 navedenega člena preseže 47,2 %.“
                  
               
   
   Člen 2
   Ta uredba začne veljati dan po objavi v Uradnem listu Evropske unije.
   Uporablja se od 1. januarja 2015.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 28. avgusta 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 303, 31.10.2012, str. 1.
   
      (2)  Delegirana uredba Komisije (EU) št. 1421/2013 z dne 30. oktobra 2013 o spremembi prilog I, II in IV k Uredbi (EU) št. 978/2012 Evropskega parlamenta in Sveta o uporabi sheme splošnih tarifnih preferencialov (UL L 355, 31.12.2013, str. 1).